《贺新郎 与虞乐行夜话，用稼轩韵》
清代·王策

已矣君休说。叹当年、炎精中否，星颓诸葛。三日钱塘潮不上，白雁凌江翻雪。

腥血洒、触人毛发。海国孤臣偏慷慨，挽长戈、屹指金鳌月。

鲸背上，风萧瑟。

沧桑事远流传别。尽纷纷、阙文廋语，几般离合。只有睢阳名姓在，此外如霜战骨。

谁识是、头行脰绝。好为崖山传实录，配忆翁、心史书函铁。

石易烂，纸难裂。

作者简介：江苏太仓人，字汉舒。诸生。以词名，尤侗曾邀主其家。有《香雪词钞》。